
Au trecut 20 de ani de la căderea zidului Berlinului, timp în care au 
avut loc schimbări importante în România şi celelalte țări foste comuniste. 
Ele au fost rodul unor reforme profunde, care vizau transformări structu- 
rale, nu doar de suprafață. Folosind termenii de doctrină socială a Bisericii, 
putem spune că s-a încercat trecerea de la dictatură la democrație, de la 
civilizaţia fricii la civilizaţia iubirii. 

Învățătura social-creştină spune că civilizația iubirii se sprijină pe patru 
piloni importanţi: pacea, dreptatea, solidaritatea şi libertatea. Dar, potrivit 
Papei loan Paul al II-lea, aşa după cum reiese din discursul rostit la ONU 
în septembrie 1995, unul dintre aceşti piloni reprezintă sufletul civilizaţiei 
iubirii, şi anume libertatea, mai exact „cultura libertăţii, libertatea indivi- 
zilor şi a națiunilor, trăită în solidaritatea şi responsabilitatea care se dăru- 
ieşte altora”. 

Evident, fiind implicat omul, schimbările structurale au loc într-un ritm 
mai lent şi se asimilează diferențiat. De aceea, pe lângă reacțiile pozitive, 
doritele şi necesarele reforme din societatea românească au trezit şi atitu- 
dini de respingere, indiferență, amânare sau nostalgie față de trecut. Punând 
la un loc cele bune şi cele rele, constatăm că timpul nu a avut răbdare, nu 
a iertat pe nimeni. Se spune că istoria o fac cei ce au curajul să creadă şi să 
investească în viitor. În sensul acesta, iată ce spunea Papa Ioan Paul al II-lea, 
tot la ONU, în 1995, comentând evenimentele din Europa anilor 1990: 


Nu trebuie să ne fie teamă de viitor. Nu trebuie să ne fie teamă de om. Nu este 
o întâmplare faptul că suntem aici. Fiecare persoană în parte a fost creată după 
chipul şi asemănarea Aceluia care este originea a tot ceea ce există. Avem în 
noi capacitatea de a fi înţelepţi şi virtuoşi. Cu asemenea daruri şi cu ajutorul 
harului lui Dumnezeu, putem să construim în secolul care vine şi în viitorul 
mileniu o civilizație demnă de persoana umană, o adevărată cultură a libertă- 
ţii. Putem şi trebuie să o construim! Şi, construind-o, am putea să ne dăm 
seama că lacrimile secolului acestuia au pregătit terenul pentru o nouă primă- 
vară a spiritului uman. 


„Revoluţia” din decembrie 1989 a fost începutul unor mari aşteptări 
care, din păcate, nu s-au împlinit. Constatăm că de multe ori suntem victima 
ironiilor istoriei. Totuşi, recunoaştem că sufletul civilizaţiei iubirii nu a 

murit, este prezent, chiar dacă nu ştim să ni-l însuşim aşa cum se cuvine. 
„Vom muri şi vom fi liberi!” — au strigat tinerii pe străzile Timişoarei, Bucu- 
reştiului şi ale altor oraşe din ţară la sfârşitul anului 1989. 

Şi aşa a fost. Unii dintre ei au murit, iar noi am devenit liberi. Strigătul 
libertăţii ce a răsunat în primele zile ale „Revoluţiei” din 1989 a fost ecoul 
aspirațiilor neadormite din sufletul unei populaţii umilite şi batjocorite 
care, în cele din urmă, nu a mai rezistat şi s-a revoltat. 

Privind retrospectiv istoria recentă, s-ar putea face o legătură între stri- 
gătul libertăţii din 1989 şi suferințele şi morţile acelora care, începând din 
1946, s-au opus instaurării regimului bolşevic în România, au refuzat sta- 
tutul de sclav şi au preferat să moară pentru libertate, dacă a fost cazul. 
Este vorba de toţi iubitorii de libertate condamnaţi să sufere pentru ea în 
închisorile şi lagărele comuniste, la noi, ca şi în alte țări ale Europei Cen- 
trale şi de Est. Mărturiile lor descriu drama confiscării libertăţilor şi drep- 
turilor fundamentale ale omului. Evocarea acestora nu trebuie să hrănească 
ura față de cei dintre noi care, cu voia sau fără voia lor, au fost instrumente 
ale samavolniciei comuniste, ci încrederea într-un viitor mai bun în care 
astfel de drame să nu se mai repete. Historia magistra vitae! Reluarea 
discuţiei despre aceste gesturi şi mărturii existenţiale poate fi un prilej de 
întărire a încrederii personale în valorile autentice naturale, dăruite fiecă- 
rui om de Dumnezeu, precum şi o chemare la adâncirea comuniunii cu 
semenii. 

Pornind de la aceste premise, Episcopia Romano-Catolică, Institutul 
Teologic Romano-Catolic şi Universitatea „Al. I. Cuza” din laşi au organi- 
zat un simpozion internațional în zilele de 10 şi 11 decembrie 2009 la care 
au participat reprezentanți ai Bisericii din aproape toate țările foste comu- 
niste (Polonia, Cehia, Ungaria, Croaţia, Ucraina, Bielorusia, Republica 
Moldova, Bulgaria şi România) şi în timpul căruia s-au evocat modele şi 
fapte din istoria recentă a Europei Centrale şi de Est cu privire la rezistența 
anticomunistă prin valori spirituale. 

Conferințele prezentate pot fi clasificate în trei categorii. 

Din prima categorie fac parte acele intervenţii care au subliniat rezis- 
tenţa elitelor religioase catolice — episcopi, preoți, călugări. Într-adevăr, în 
primii ani ai prigoanei comuniste, s-au remarcat în țările din Europa Cen- 
trală şi de Est adevărați păstori care au avut curajul să se opună opresiu- 
nii, să accepte suferința şi chiar moartea pentru a salva unitatea Bisericii 
Catolice. În acest spirit au fost evocaţi mai mulți martiri ce au fost ridicaţi 
la cinstea altarelor ca fericiți: card. Aloisyus Stepinac din Croația; episcopul 
greco-catolic Pavel Peter Gojdič din Slovacia; episcopii Vilmos Apor, Zoltán 
Meszlényi şi sora Sara Salkahazi din Ungaria; cei 27 de martiri din Ucraina, 
printre care 9 episcopi, iar ceilalți preoți şi laici; episcopul Eugen Bossilkov 

împreună cu preoţii asumpţionişti Kamen Vitev, Pavel Dzidzov, Iosafat 
Siskov din Bulgaria. În afară de aceştia, s-a vorbit şi despre martirii al căror 
proces canonic de recunoaştere este în curs de desfăşurare: card. Ştefan 
Wyszynski din Polonia; card. Josef Mindszenty din Ungaria; card. Fran- 
tisek Tomasek şi preoţii Toufar Josef, Jan Bula, Frantisek Pařol, Václav 
Drbola din Cehia; episcopul Anton Durcovici şi mons. Vladimir Ghika din 
Biserica Romano-Catolică din România, precum şi episcopii greco-catolici 
din țara noastră: card. Iuliu Hossu, Vasile Aftenie, loan Suciu, Traian 
Frențiu, Tit Liviu Chinezu, loan Bălan şi alţii. 

In a doua categorie de conferinţe s-a spus că şi creştinii laici au rezistat 
în felul lor propriu, potrivit harului primit, în fața tăvălugului comunist- 
bolşevic. Deşi nu le cunoaştem numele şi faptele lor nu au fost înregistrate 
nici de memoria personală a cuiva, nici de memoria colectivă, prin trăirea 
valorilor credinței şi familiei în viața de zi cu zi, aceşti oameni simpli au 
opus rezistență în fața opresiunii Răului comunist. Aici s-a vorbit despre 
mai multe feluri de Bisericii: Biserica oficială, Biserica națională, Biserica 
catolică, Biserica majoritară, Biserica persecutată, Biserică tolerată, Bise- 
rica tăcerii, Biserica din inimă, Biserica din catacombe, Biserica din apar- 
tament. De asemenea, s-au scos în evidență diverse manifestări ale Spiri- 
tului Sfânt care i-au avut pe laici ca principali beneficiari. Acestea au avut 
loc în mănăstiri secrete, în aşa zisele insule de separație constituite în fami- 
lie, pe lângă biserici sau în universități. Intr-adevăr, modalităţile de rezis- 
tență ale laicilor au fost diferite şi numeroase, dar elementul lor comun era 
rugăciunea celebrată individual, uneori şi cu ajutorul postului de Radio 
Vatican, sau în grup, cum a fost Rozariul Viu şi pelerinajele mariane. Ţinând 
cont de activitatea grupurilor de rugăciune şi de rolul îndeplinit de femeile 
în vârstă în păstrarea unui climat spiritual în familiile şi comunităţile 
creştine de dincolo de Cortina de Fier, s-a spus că Revoluţia din decembrie 
1989 a fost, dintr-un anumit punct de vedere, şi Revoluţia femeilor pioase. 

În sfârşit, a treia categorie de conferințe s-a oprit asupra unor aspecte 
mai curând sistematice sau teoretice, întrucât au analizat concepte de filo- 
zofie şi teologie a istoriei, cum ar fi integrarea tăcerii din închisoare, relația 
între Biserică şi Stat, statutul memoriei, semnificaţiile anticomunismului. 
Tot aici, s-a vorbit şi despre anumite mijloace spirituale de rezistență anti- 
comunistă, cum ar fi rugăciunea, caritatea fraternă, oferirea de sine ca 
victimă a iubirii divine etc. 

Pe lângă diferenţele specifice, intervenţiile au avut un spațiu comun, şi 
anume ele se raportează mai mult sau mai puţin la experiențe şi mărturii 
personale. 

Studenţii şi publicul numeros prezent la lucrările simpozionului au fost 
receptivi, au participat activ, uneori chiar pasional, la dezbateri şi au ma- 
nifestat un interes real față de trecutul recent. 

Având în vedere valoarea istorică şi teologică a materialelor, dar mai 
ales numărul mare de pagini adunate, am dedicat două numere din revista 
Dialog teologic pentru a putea găzdui în voie toate lucrările simpozionului. 

Informaţiile, documentele şi materialele pe care le publicăm aici pot fi 
citite cu interes de cei care cunosc din interior arhiva persecuției anticreş- 
tine, dar mai ales de victimele directe sau indirecte ale prigoanei anticato- 
lice. Aceste pagini se adresează într-un mod deosebit istoricilor, filozofilor 
şi teologilor istoriei. Chiar dacă toţi creştinii pot citi cu folos aceste două 
numere din Dialog teologic, tinerii vor fi cei mai câştigaţi, fiindcă, pe lângă 
îmbogățirea cunoştinţelor despre istoria noastră recentă, pot descoperi 
mai multe modele de trăire a credinței şi criterii de orientare în prezent. 

În sfârşit, evocarea unor modele de trăire a credinţei catolice din trecut 
ar putea să trezească în noi toți mai multă încredere în viitor. 


